text: Jason
  
  publiceret: 2020-12-14 12:39:19+01:00
  Jason, græsk sagnhelt, anfører af argonauternes togt til Kolchis, hvor han stjal Det Gyldne Skind. Senere slog Jason sig ned i Korinth sammen med kongedatteren Medea, der havde forelsket sig i den flotte unge helt og var fulgt med ham først til Iolkos og senere til Korinth.
  Pindar og Apollonios Rhodios giver i deres digte en traditionel fremstilling af Jason som den unge, retfærdige superhelt og hævner, mens Euripides i tragedien Medea har valgt den stik modsatte synsvinkel: I Korinth fandt Jason det opportunt at forstøde Medea og gifte sig med en ung korinthisk prinsesse. I ubændigt raseri over Jasons usle handling hævnede den snedige Medea sig derfor grusomt på den feje og usympatiske antihelt ved at dræbe både prinsessen og sine egne og Jasons børn.